**AINEKAVA**

**VALIKAINE ÜHISKONNAÕPETUS**

1. **Ühiskonnaõpetuse pädevus**

Ühiskonnaõpetuse eesmärk on praktiliste ülesannete, probleemide analüüsimise ja ainealaste põhimõistete omandamise kaudu saada tervikpilt ühiskonna toimimisest.

Põhikooli ühiskonnaõpetusega taotletakse, et põhikooli lõpuks õpilane:

1. tunneb huvi ühiskonna probleemide vastu, oskab neid märgata ja uurida ning oma seisukohti ja valikuid põhjendada;
2. oskab tulla toime tänapäeva ühiskonnas, lähtudes üldinimlikest väärtustest;
3. väärtustab inimõigusi ja demokraatia põhimõtteid: seaduslikkust, vabaduse ja vastutuse seost;
4. arvestab teisi, väärtustab mitmekesisust, osalemist ühiskonna arengus ja sidususes, seisab vastu kesksete normide rikkumisele ning on seaduskuulekas;
5. määratleb ennast ühiskonna liikmena, Eesti, Euroopa ja maailmakodanikuna;
6. kasutab ühiskonnaõpetuses omandatud teadmisi, oskusi ja hoiakuid oma edasiste õpingute ja teadlike karjääriotsuste kavandamisel ning langetamisel, koostab esmase karjääriplaani.
7. **Ainevaldkonna kirjeldus**

Ühiskonnaõpetusel on tähtis koht õpilaste väärtushinnangute ja hoiakute kujunemises, nagu ettevõtlikkus, seaduste austamine, töökus, sooline võrdõiguslikkus, kodanikualgatus, sotsiaalne õiglus ja kodanike võrdne kohtlemine, inimõiguste austamine, mõistev suhtumine erinevustesse, tauniv suhtumine eelarvamustesse, säästlik suhtumine keskkonda, lugupidav suhtumine teiste rahvaste ja maade kultuuritraditsioonidesse ning soov neid tundma õppida; oma maa kultuuripärandi väärtustamine; teadvustamine, et kõikjal ei elata ühtviisi hästi jne.

Kogu õppes kasutatakse nüüdisaja tehnoloogilisi vahendeid, sh IKT võimalusi, arvestades kasutatava tarkvara legaalsust, interneti ja IT turvariske ning küberkuritegevust (riigiportaal, eteenused, omavalitsus- ja riigiasutuste kodulehed, teabepäring, õigusaktid internetis). Nii omandab õpilane teabe ja tehnoloogia kasutamise oskuse, mille vajadus tänapäeva maailmas pidevalt kasvab.

Olulisel kohal on igapäevaeluga seonduvate probleemide lahendamine ning asjatundlike otsuste tegemise oskuste omandamine, mis aitab kaasa õpilase toimetulekule ühiskonnas. Nii kujuneb õpilasel tervikpilt ühiskonnast, kus teadvustatakse inimtegevuse ja looduse vastastikust mõju ning väärtustatakse jätkusuutlikku eluviisi.

1. **Üldpädevuste kujundamine**

**Kultuuri- ja väärtuspädevus**

Ühiskonnaõpetus kujundab lugupidavat suhtumist erinevatesse maailmavaatelistesse tõekspidamistesse; kujundab oskust seista vastu kesksete normide rikkumisele. Analüüsitakse tänapäeva Eesti riigi põhiseadust jt õigusakte, et kujundada arusaam seadusekuulekast ja demokraatlikku ühiskonda väärtustavast käitumisest.

**Enesemääratluspädevus**

Ühiskonnaõpetus aitab kujundada kultuurilist ja riikliku enesemääratlust. Enesemääratluspädevust toetab olukord, kui õpetaja suunab õpilasi oma õpitut või sooritust reflekteerima: mida ma õppisin, mis mul hästi õnnestus, mida pean veel harjutama. Ainevaldkonnas seondub enesemääratluspädevus empaatiaülesannetega, kus tuleb püüda mõelda kellegi teise positsioonilt lähtuvalt, võttes arvesse olukorra, milles tegutsetakse.

**Sotsiaalne- ja kodanikupädevus**

Sotsiaalse pädevuse kujunemist toetab rühmatöö jm koostöövorm, eriti kui grupid moodustatakse juhuvaliku alusel. Kodanikupädevuse kujundamiseks on võimalus kodanikuna erinevates ettevõtmistes osaleda, et mõista enda võimalusi ning tunnetada tegevuste olulisust.

**Õpipädevus**

Toetatakse oskuste kujundamise kaudu. Ühiskonnaõpetus kujundab suutlikkust organiseerida õpikeskkonda ning hankida õppimiseks vajaminevaid vahendeid ja teavet, samuti oma õppimise planeerimist ning õpitu kasutamist erinevates kontekstides ja probleeme lahendades. Õppetegevuse ja tagasiside kaudu omandavad õppijad eneseanalüüsi oskuse ning suudavad selle järgi kavandada oma edasiõppimist.

**Suhtluspädevus**

Ühiskonnaõpetus aitab kujundada suutlikkust ennast selgelt ja asjakohaselt väljendada erinevates suhtlusolukordades; lugeda ning mõista teabe- ja tarbetekste ning ilukirjandust; väärtustada õigekeelsust ning väljendusrikast keelt.

**Matemaatika-, loodusteaduste ja tehnoloogiaalane pädevus**

Ühiskonnaõpetus aitab kujundada suutlikkust kasutada erinevaid ülesandeid lahendades matemaatikale omast keelt, sümboleid ning meetodeid kõigis elu- ja tegevusvaldkondades. Kasutatakse hüpoteeside püstitamist ja tõestamist, probleemide analüüsi nende kirjeldamise, põhjuste väljaselgitamise, tagajärgede ja võimalike ületamiste või lahenduste pakkumise kaudu. Probleeme lahendades toetatakse mõtlemisoskuse arengut. Ühiskonnaõpetuses saab arutada kaasaja ühiskonna jätkusuutlikkust (või raskusi) ja globaliseerumisega kaasnevaid probleeme. Tehnoloogia muutumist ajaloos vaadeldakse teaduse ja tehnika arengu kaudu.

**Ettevõtlikkuspädevus**

Ühiskonnaõpetuse tundides õpitakse nägema probleeme ja neis peituvaid võimalusi, püstitama eesmärke, genereerima ideid ning neid teostama; õpitakse vastutust, tegema eesmärkide saavutamiseks koostööd; õpitakse tegevust lõpule viima, reageerima paindlikult muutustele, võtma arukaid riske ning tulema toime ebakindlusega; õpitakse ideede teostamiseks valima sobivaid ja loovaid meetodeid, mis on kooskõlas eesmärkidega. . Ühiskonnaõpetuses on kõik teemad seotud noore inimese ettevalmistumisega eluks ühiskonnas. Teadmistele toetudes analüüsitakse juhtumeid ja mängitakse läbi situatsioonimudeleid, et toetada arusaama ühiskonna toimimisest. See kujundab oskust (loovalt) probleeme lahendada. Lisaks õpitakse seadma isiklikke eesmärke, omades sealjuures järje- ja enesekindlust.

**Digipädevus**

Suutlikkus kasutada digitehnoloogiat nii õppimisel, info hankimisel. kodanikuna tegutsedes kui ka kogukondades suheldes.

Ühiskonnaõpetuses võib uurida riigiasutuste kodulehtedel või muudes andmekogudes olevat infot.

1. **Lõiming teiste valdkondadega**

**Keel ja kirjandus sh võõrkeeled**

Suutlikkus väljendada ennast selgelt ja asjakohaselt nii suuliselt kui ka kirjalikult; lugeda ja mõista erinevaid tekste; kasutada kohaseid keelevahendeid ja sobivat stiili ning ainealast sõnavara ja väljendusrikast keelt ning järgida õigekeelsusnõudeid. Lisaks tähtsustuvad teksti kriitilise analüüsi oskus, meediakirjaoskus, info hankimine ja selle kriitiline hindamine, tööde vormistamine ning autoriõiguse kaitse. teadmised erinevatest kultuuridest ja traditsioonidest, oma ja teiste kultuuride erinevuste mõistmine ning lugupidamine teiste keelte ja kultuuride vastu mitmekultuurilises ühiskonnas; võõrkeeleoskus.

**Matemaatika**

Ressursside planeerimine (aeg, raha); matemaatiline kirjaoskus, arvandmete esitlemine ja tõlgendamine (graafikud, tabelid, diagrammid); oskus probleeme püstitada, sobivaid lahendusstrateegiaid leida ja neid rakendada, lahendusideid analüüsida ning tulemuse tõesust kontrollida; oskus loogiliselt arutleda, põhjendada ja tõestada ning väärtustada matemaatilist käsitlust, mõista selle sotsiaalset, kultuurilist ja personaalset tähendust.

**Loodusained**

Looduskeskkonna ja geograafilise asendi mõju inimühiskonna arengule, inimese areng ja rahvastikuprotsessid; majanduse ressursid; ühiskonna jätkusuutlikkus, säästlik tarbimine, üleilmastumine, globaalprobleemide, sh keskkonnaprobleemide märkamine ja mõistmine ning jätkusuutliku ja vastutustundliku eluviisi väärtustamine.

**Tehnoloogia**

Ametid ja elukutsed erinevates ühiskondades, tehnika ja tootmise arengu seos muutustega ühiskonnas; tööturg, kutsesuunitlus ja karjääri planeerimine; oskus hinnata tehnoloogia rakendamisega kaasnevaid võimalusi ja ohte; rakendada nüüdisaegseid tehnoloogiaid tõhusalt ning eetiliselt oma õpi-, töö- ja suhtluskeskkonna kujundamisel; kasutada tehnilisi vahendeid eesmärgipäraselt ja säästlikult, järgides ohutuse ning intellektuaalomandi kaitse nõudeid.

**Kunst**

Eesti, Euroopa ja maailma erinevate rahvaste kultuuriteemade käsitlemine, iluhinnangute muutumine ajas; esteetiline areng ja eneseteostus, rahvakultuur ning loominguline eneseväljendusoskus.

**Kehaline kasvatus**

Suutlikkus mõista ja väärtustada kehalise aktiivsuse tähtsust tervisliku eluviisi osana eri ajastuil; arendada sallivat suhtumist kaaslastesse ning koostööpõhimõtteid tervislikku eluviisi järgides.

1. **Läbivate teemade rakendamine**

**Elukestev õpe ja karjääri planeerimine**

Teema käsitlemisega aidatakse õpilasel kujuneda isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elukäiku teadlike otsuste kaudu, et teha mõistlikke kutsevalikuid.

**Keskkond ja jätkusuutlik areng**

Toetatakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes püüab leida lahendusi keskkonna- ja inimarengu küsimustele, pidades silmas nende jätkusuutlikkust.

**Kodanikualgatus ja ettevõtlikkus**

Käsitlemisega toetatakse õpilase kujunemist aktiivseks ning vastutustundlikuks kogukonna- ja ühiskonnaliikmeks, kes mõistab

ühiskonna toimimise põhimõtteid ja mehhanisme ning kodanikualgatuse tähendust, on ühiskonda lõimitud, toetub oma tegevuses riigi kultuuritraditsioonidele ja arengusuundadele.

**Teabekeskkond**

Sobiva teabe leidmine erine-vates teabe-keskkondades Toetatakse õpilase kujunemist infoteadlikuks inimeseks, kes tajub ja teadvustab ümbritsevat infokeskkonda ning suudab seda kriitiliselt analüüsida ja selles toimida olenevalt oma eesmärkidest ning ühiskonnas omaks võetud kommunikatsioonieetikas

**Tehnoloogia ja innovatsioon**

Toetatakse õpilase kujunemist uuendusaltiks ja tänapäevaseid tehnoloogiaid eesmärgipäraselt kasutada oskavaks inimeseks, kes tuleb toime kiiresti muutuvas tehnoloogilises elu-, õpi- ja töökeskkonnas.

**Tervis ja ohutus**

Teema käsitlemisega toetatakse õpilase kasvamist vaimselt, emotsionaalselt ja füüsiliselt terveks ühiskonnaliikmeks, kes on võimeline käituma turvaliselt ning kujundama tervet keskkonda.

**Väärtused ja kõlblus**

Taotletakse õpilase kujunemist kõlbeliselt arenenud inimeseks, kes tunneb nüüdisajal rahvusvaheliselt üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires.

**Ühiskonnaõpetuse rõhuasetused 9.klassis**

Tutvustatakse Eesti riigi valitsemikorda ja eri eluvaldkondadega seotud õigusakte, ühiskonnaliikmete õigusi ja kohustusi Eesti Vabariigi kodanikuna (sh selgitatakse igaühe õiguste, vabaduste ja kohustuste ühetaolisuse printsiipi), kujundatakse oskusi teha otstarbekaid ja vastutustundlikke valikuid/otsuseid.

Õpilastele tutvustatakse ja õpetatakse kasutama teabeallikaid, nõustamis- ja kriisiabivõimalusi, kujundades seeläbi harjumusi ning oskusi otsida, küsida, kasutada elus vajaminevat teavet ja abi.

**9.klass**

|  |  |
| --- | --- |
| **Õppesisu** | **Õpitulemused** |
| Põhiseadus | 1. selgitab, mis on põhiseadus; 2. selgitab, mida tähendab õigus seaduse võrdsele kaitsele; 3. nimetab kodaniku olulisemaid õigusi ja kohustusi; 4. nimetab kolm võimu, millele riik toetub; 5. nimetab demokraatlike valimiste üldpõhimõtteid, 6. selgitab, kes võivad valida ja kuidas toimub hääletamine; |
| Eesti riigi sümbolid | 1. nimetab Eesti riigi sümboleid; |
| Valimised | 1. nimetab, millised valimised Eestis toimuvad ja milleks korraldatakse rahvahääletusi; |
| Riigikogu | 1. selgitab, mis on Riigikogu ja kes seal töötavad; 2. nimetab mõningaid Riigikogu ülesandeid; |
| Riigipea | 1. nimetab Eesti presidendid; 2. selgitab presidendiks saamise tingimusi ja presidendi ülesandeid; |
| Valitsus | 1. nimetab Eesti peaministri ja kirjeldab valitsuse ülesandeid; |
| Korrakaitse | 1. kirjeldab lühidalt Politsei- ja Piirivalveameti ülesehitust ja nimetab selle ülesandeid; 2. selgitab politsei töö tähtsust ja teadvustab seadus-kuulekuse olulisust; |
| Riigikaitse | 1. mõistab riigikaitse vajalikkust; 2. nimetab Eesti Kaitsejõudude peamisi osi ja ülesandeid; 3. teadvustab oma kohust teenida kaitseväes; |
| Kohus | 1. kirjeldab lühidalt Eesti kohtusüsteemi ja kohtu ülesandeid. |
| Ekskursioon/õppekäik |  |
| Kordamine |  |
| Kokkuvõtted |  |

Hindamine

Hindamisel lähtutakse vastavatest põhikooli riikliku ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekava õpitulemustele. Õpitulemusi hinnatakse mitteeristavalt vastavalt kooli hindamisjuhendile.